SK Úradný vestník Európskej únie C 185/17

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2009/C 185/09

Týmto uverejnením vzniká právo vzniesť námietku voči žiadosti podľa článku 7 nariadenia Rady (ES) č. 510/2006. Námietky musia byť Komisii doručené do šiestich mesiacov odo dňa uverejnenia.

ZHRNUTIE

NARIADENIE RADY (ES) č. 510/2006

„FARINE DE PETIT ÉPEAUTRE DE HAUTE PROVENCE“

ES č.: FR-PGI-0005-0476-20.06.2005

CHOP ( ) CHZO ( X )

Tento stručný prehľad obsahuje hlavné body špecifikácie výrobku a slúži na informačné účely.

1. Príslušné oddelenie v členskom štáte:

Názov: Institut National de l’Origine et de la Qualité Adresa: 51 rue d’Anjou 75008 Paris FRANCE Telefón +33 153898000 Fax +33 142255797 E-mail: —

2. Skupina:

Názov: Syndicat du Petit Épeautre de Haute-Provence Adresa: Quartier Aumage 26560 Mevouillon FRANCE Telefón +33 475285186 Fax +33 475285186 E-mail: petit.epeautre@orange.fr Zloženie: Výrobcovia/spracovatelia ( X ) Iné ( )

3. Druh výrobku:

Trieda 1.6: Ovocie, zelenina a obilniny v pôvodnom stave alebo spracované.

4. Špecifikácia:

[zhrnutie požiadaviek v zmysle článku 4 ods. 2 nariadenia (ES) č. 510/2006]

4.1. Názov:

„Farine de Petit Épeautre de Haute Provence“

4.2. Opis:

Pšenica jednozrnová „Triticum monococcum“ je slamová obilnina z čeľade Gramineae (trávy). Vyznačuje sa plochým dvojradovým klasom so štetinami. Okôrené zrno bez brázdy musí byť na účely konzumácie vylúpané (a prípadne bielené). Bielené zrno je lúpané zrno, ktoré prešlo ďalšou etapou odstránenia povrchovej vrstvy. Prihliada sa na viaceré kritériá kvality. Celkové maximálne percento materiálu, ktorý nie je základným zrnom bezchybnej kvality, je stanovené na 5 %, z toho:

2 % zlomkové zrná

1,5 % nečistoty tvorené zrnami (zrná scvrknuté, iných druhov, napadnuté škodcami, so zmenenou farbou klíčka, prehriate a vysušené zrná)

1 % naklíčené zrná

0,5 % rôzne nečistoty (cudzie zrná, poškodené zrná, plevy, námeľ, zrná napadnuté sneťou, mŕtvy hmyz alebo jeho časti)

Minimálna špecifická hmotnosť je 77 kg/hl. Obsah vlhkosti nespracovaného zrna nesmie presiahnuť 14 %.

Obsah proteínov v lúpanom zrne musí byť vyšší ako 10,5 %.

Zrno pšenice jednozrnovej sa spracuje na múku slonovinovej alebo krémovej farby. Múka z pšenice jednozrnovej z Horného Provensalska kysne ťažšie ako pšeničná múka z dôvodu nízkeho obsahu gluténu.

Chránené zemepisné označenie sa vzťahuje na celozrnnú múku vyznačujúcu sa obsahom minerálnych látok vyšším ako 1,8 % a na preosiatu múku s obsahom minerálnych látok nižším ako 1,8 %. Vlhkosť oboch druhov múky musí byť nižšia ako 14 % a obsah proteínov v nich musí byť vyšší ako 10,5 %.

Múka získaná mletím v mlyne (pozri 4.5.) sa môže baliť do vreciek s hmotnosťou 500 g a 1kg a vriec s hmotnosťou 10, 25 alebo 50 kg, ale môže sa zároveň dodávať všetkým subjektom aj bez obalu. Balenie nemusí prebiehať iba v mlyne.

Múka získaná tradičným mletím prostredníctvom mlynského kameňa (pozri 4.5.) sa môže baliť do vreciek s hmotnosťou 500 g a 1 kg a vriec s hmotnosťou 10 a 25 kg.

Optimálna lehota spotreby múky je 9 mesiacov od jej zomletia.

4.3. Zemepisná oblasť:

Oblasť CHZO (dopestovanie zŕn, semien, lúpanie a mletie prostredníctvom mlynského kameňa) zahŕňa 235 obcí v nadmorskej výške nad 400 metrov na území štyroch departementov (Alpes de Haute-Provence, Hautes-Alpes, Drôme a Vaucluse) v juhovýchodnej časti Francúzska. Vymedzenie hraníc tejto oblasti je takéto:

Departement Alpes de Haute Provence: — všetky obce v kantónoch Banon, Forqualquier, Manosque, Noyers-sur-Jabron, Reillanne, Saint Etienne les Orgues, — tieto obce v kantóne Château-Arnoux: Aubignosc, Château Arnoux, Chateauneuf Val St Donat, Montfort a Peipin, — tieto obce v kantóne Peyruis: Ganagobie, La Brillanne, Lurs a Peyruis.

Departement Hautes Alpes: — všetky obce v kantónoch Aspres /Büech, Orpierre, Rosans, Ribiers a Serres, — tieto obce v kantóne Laragne: Eyguians, Laragne-Montéglin, Lazer, Le Poët, Upaix, Ventavon.

Departement Drome: — všetky obce v kantónoch Buis les Baronnies, La Motte Chalencon, Rémuzat, Séderon, — tieto obce v kantóne Luc en Diois: Beaumont en Diois, Beaurières, Charens, Jonchères, La Bâtie des Fonds, Les Près, Lesches en Diois, Luc en Diois, Miscon, Poyols, Val Maravel, Valdrôme, — tieto obce v kantóne Nyons: Arpavon, Aubres, Chateauneuf de Bordette, Chaudebonne, Condorcet, Curnier, Eyrolles, Les Pilles, Montaulieu, Saint Ferréol Trente Pas, Sainte Jalle, Valouse.

Departement Vaucluse: — všetky obce v kantóne Sault, — tieto obce v kantóne Apt: Apt, Auribeau, Caseneuve, Castellet, Gignac, Lagarde d'Apt, — Rustrel, Saignon, Saint Martin de Castillon, Saint Saturnin d'Apt, Viens, Villars, — tieto obce v kantóne Bonnieux: Buoux a Sivergues, — tieto obce v kantóne Gordes: Lioux a Murs, — tieto obce v kantóne Malaucène: Brantes, Savoillan, a Saint Léger du Ventoux, — tieto obce v kantóne Mormoiron: Blauvac, Flassan, Méthamis a Villes sur Auzon, — tieto obce v kantóne Pertuis: Beaumont de Pertuis, Cabrières d'Aygues, Grambois, La Bastide des Jourdans, La Motte d'Aygues, Peypin d'Aygues, Vitrolles.

4.4. Dôkaz o pôvode:

Parcely každého poľnohospodárskeho podniku možno lokalizovať na základe pozemkovej mapy uvedenej v registri pestovania. Pôvod semien sa preukazuje nákupnými faktúrami. Množstvá zozbierané na každej parcele sú zaznamenané v pestovateľských výkazoch, ktoré sú súčasťou registra pestovania.

Každá zberná a/alebo skladovaná dávka je v skladoch označená na základe identifikačných výkazov dávok. Tieto výkazy tiež uvádzajú zozbierané a vylúpané množstvá, ako aj identifikačný údaj odplevovacej prevádzky a dátum lúpania. Každá etapa lúpania, mletia a balenia sa zaznamenáva v skladových záznamoch a sprievodných záznamoch zberných dávok. Súhrn týchto údajov vysledovateľnosti umožňuje sledovať pôvod semien od parcely až po predaj spotrebiteľovi.

4.5. Spôsob výroby:

Pšenica jednozrnová s týmto CHZO sa pestuje v pestovateľskej zemepisnej oblasti Haute Provence (Horné Provensalsko) v nadmorskej výške nad 400 metrov. Pri pestovaní sa využívajú tradičné postupy: využívanie striedania kultúr, používanie semien pochádzajúcich z danej zemepisnej oblasti, letný a zimný výsev, zákaz syntetických chemikálií. Prihnojovanie je obmedzené na maximálne 60 jednotiek dusíka (jedna jednotka dusíka zodpovedá 1 kg N), 60 jednotiek draslíka (jedna jednotka draslíka zodpovedá 1 kg oxidu draselného alebo K2O) a 60 jednotiek fosforu (jedna jednotka fosforu zodpovedá 1 kg oxidu fosforečného alebo P2O5) na hektár. Pre pšenicu jednozrnovú z Horného Provensalska sú prospešné májové dažde, ktoré umožňujú rast zrna. Teplý a suchý júl napomáha zdravé dozrievanie bez výskytu chorôb. Maximálny výnos nelúpaného zrna je 40 metrických centov na hektár.

Po zbere je pšenica jednozrnová ešte pokrytá obalom (plevou) uskladnená v zemepisnej oblasti až do vylúpania. Lúpanie je etapa, ktorá nevyhnutne predchádza kuchynskému spracovaniu alebo mletiu. Vykonáva sa v odplevovacích prevádzkach v zemepisnej oblasti a spočíva v oddelení pliev od zrna. Vylúpanie si vyžaduje skutočné know-how spojené s dôsledným dodržaním postupu a s využitím vhodných nástrojov. Zrno nesmie byť ani poškodené, ani zle vylúpané, na čo je potrebná skutočná zručnosť odstraňovača pliev. Jednotlivé etapy triedenia a lúpania umožňujú docieliť zrno dlhé 5 až 10 mm a hrubé minimálne 1,5 mm. Medzi zberom a vylúpaním je povolená dvojročná lehota.

Mletie prebieha bez pridania prídavných látok a bez zvlhčovania zŕn (obmedzením oxidácie sa predlžuje trvanlivosť múky) s použitím vylúpaných zŕn a/alebo zŕn polámaných pri lúpaní. Know-how spočíva v regulácii stupňa extrakcie, ktorý umožňuje získať požadovanú múku. Zrno sa spracováva na múku do 6 mesiacov po jeho vylúpaní. Zberné dávky sa musia zomlieť do 3 mesiacov po ich dodaní do mlyna. Je možné použiť dva druhy mletia: mletie prostredníctvom mlynského kameňa a mletie v mlyne.

Tradičné mletie prostredníctvom mlynského kameňa sa vykonáva v danej zemepisnej oblasti. Vykonávajú ho len výrobcovia, ktorí v svojich podnikoch melú zrno, ktoré sami dopestovali.

Drvenie a osievanie prebieha prostredníctvom jedného procesu mletia na mlynskom kameni. Takéto mletie umožňuje drviť zrná bez toho, aby sa zohriali. Mletie predstavuje jeden jediný proces medzi 2 ryhovanými kameňmi (jedným statickým a druhým, ktorý sa točí). Zrná nasypané do otvoru nachádzajúceho sa v strede sa posúvajú žliabkom ďalej, rozdrvia sa a potom ich odstredivá sila vytlačí z mlynských kameňov. Balenie do vriec, ich váženie a uzatváranie sa vykonávajú ručne.

Mletie v mlyne sa môže vykonávať mimo danej zemepisnej oblasti. Spracovanie zŕn prebieha prostredníctvom viacerých procesov na drvičoch a konvertoroch. Po každom procese drvenia a konverzie sa múka preoseje na príslušnom zariadení. Ventilačný systém na úrovni rovinného vyosievača usmerňuje pohyb konečného výrobku do komory (uloženie konečného výrobku) a medziproduktov na drvenie a konvertovanie.

Múka získaná týmito dvoma druhmi mletia je celozrnná a môže byť zároveň preosiata sústavou osievačov.

4.6. Prepojenie:

Zemepisná oblasť, na ktorú sa vzťahuje označenie „Haute Provence“, predstavuje jednotné územie so stredomorským podnebím. Vyznačuje sa najmä nadmorskou výškou, ktorá zmierňuje podnebie. Letné suchá strieda intenzívny chlad v zime.

Pšenica jednozrnová z Horného Provensalska je prispôsobená týmto pre oblasť typickým drsným klimatickým podmienkam, pretože včasný výsev jej umožňuje znášať tvrdé zimné podmienky. Kvalite zrna prospievajú neskoré májové dažde, zatiaľ čo pre o mesiac skôr siatu pšenicu a zimný jačmeň je už často prineskoro.

Región sa rozprestiera na vápencovom podloží krasového typu z obdobia treťohôr s mnohými zlomami. Pšenica jednozrnová z Horného Provensalska umožňuje zhodnotiť aj najchudobnejšiu pôdu (zvanú „épeautrière“), na akej sa pestuje aj levanduľa. Prepojenie pšenice jednozrnovej so zemepisnou oblasťou je zreteľné vďaka zriadeným spracovateľským podnikom. Lúpanie sa vykonáva v remeselných prevádzkach nachádzajúcich sa v celej tejto oblasti. Mnohé mlyny, ktoré už dnes nie sú v prevádzke, boli vybudované pozdĺž riečnych tokov a vyrábali tiež múku. Boli vybavené viacúčelovými mlynskými kameňmi. Vďaka technickému pokroku a odovzdanému know-how sa dnes v odplevovacích prevádzkach používajú osobitné nástroje, ktoré sa nastavujú podľa dávok a umožňujú docieliť vyšší výnos pri lúpaní vďaka minimálnemu pomeru zŕn polámaných počas tejto operácie a pri triedení. Kvalita lúpaného zrna je jedným z najlepších kritérií hodnotenia. Know-how tejto operácie spočíva v správnom nastavení času lúpania. Kedysi a napriek vynaloženému úsiliu bola múka z pšenice jednozrnovej (bohatá na lipidy) lacnejšia ako pšeničná múka a mnohé mlyny v Hornom Provensalsku boli schopné spracúvať pšenicu jednozrnovú.

Tieto mlyny mali zásadný význam, pretože vyrábali múku a predtým lúpali zrno. Múka z pšenice jednozrnovej vyrábaná podľa potreby, aby sa zabránilo jej zažltnutiu, sa v nížinách Horného Provensalska používala ako pšeničná múka. Aj keď je jej výroba okrajová v porovnaní s výrobou pšeničnej múky, múka z pšenice jednozrnovej sa vyrábala vždy.

Z historického hľadiska sa už v niektorých provensalských prehistorických náleziskách v Hornom Provensalsku našli stopy pšenice jednozrnovej. Po zabratí oblasti „Provincia“ (Provence) Rimanmi sa táto plodina presúva do len čiastočne romanizovaných neobhospodarovaných území vnútrozemia. Po rozpade Rímskej ríše severské kmene vtrhli do Provensalska a vyvolali odchod obyvateľstva do vnútrozemia. Vďaka svojej odolnosti a nenáročnému skladovaniu umožnila pšenica jednozrnová tomuto obyvateľstvu prežiť. Pšenica jednozrnová prežíva celé obdobie provensalského stredoveku. Od tohto času dokazujú prítomnosť tejto plodiny v rôznych častiach oblasti Horné Provensalsko administratívne listiny (1338), prieskumy (1775), poľnohospodárske štatistiky (1804 – 1874).

Kulinárska tradícia múky z pšenice jednozrnovej v Hornom Provensalsku je však skutočná a jej dobré meno je uznávané. Distribútori a spracovatelia veľmi často spájajú pšenicu jednozrnovú s Horným Provensalskom, pretože ide o typický výrobok z tejto oblasti. Horné Provensalsko je uznané za tradičnú oblasť pestovania pšenice jednozrnovej.

Múka z pšenice jednozrnovej z Horného Provensalska je známa tým, že sa z nej pečie chlieb so zlatistou striedkou a jemnou orechovo príchuťou.

4.7. Kontrolný orgán:

Názov: ULASE, Organisme Certificateur Adresa: ZA Champgrand 26270 Loriol sur Drome FRANCE Telefón +33 475611300 Fax +33 475856212 E-mail: info@ulase.fr

4.8. Označovanie:

Označenie musí uvádzať obchodný názov s údajom Chránené zemepisné označenie, označenie šarže mletia, netto hmotnosť, optimálnu lehotu spotreby, názov alebo obchodný názov a adresu baliarne.